A BIZOTTSÁG 482/2009/EK RENDELETE
(2009. június 8.)
az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK tanácsi rendelet részletes alkalmazási szabályainak megállapításáról szóló 1974/2006/EK rendelet, valamint az 1290/2005/EK tanácsi rendeletnek az EMGA és az EMVA keretében a kifizető ügynökségek számlavezetésére, a kiadásigazoló és a bevételi nyilatkozatokra, valamint a kiadások visszatérítési feltételeire vonatkozó részletes alkalmazási szabályairól szóló 883/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendeletre (1) és különösen annak 91. cikkére,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (2) és különösen annak 42. cikkére,
mivel:
(1)
Az 1698/2005/EK tanácsi rendeletet, amely egységes jogi keretet hoz létre az EMVA-ból a Közösség egészében nyújtandó vidékfejlesztési támogatásra vonatkozóan, módosította az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK rendelet és a közös agrárpolitika finanszírozásáról szóló 1290/2005/EK rendelet módosításáról szóló, 2009. május 25-i 473/2009/EK rendelet (3) az Európai Tanács által a 2008. december 11-12-i ülésén elfogadott európai gazdaságélénkítési terv figyelembevétele érdekében.
(2)
Következésképpen az 1974/2006/EK bizottsági rendeletet (4) további részletes végrehajtási szabályokkal indokolt kiegészíteni.
(3)
Az 1698/2005/EK rendelet 70. cikkének (4b) bekezdése lehetővé teszi a tagállamok számára, hogy 2009 folyamán magasabb arányú társfinanszírozásban részesüljenek az EMVA-ból, azzal a feltétellel, hogy a rendelet 70. cikke (3) bekezdésének megfelelően az EMVA-hozzájárulás általános mértékét a teljes programozási időszak alatt tiszteletben tartják. Meg kell határozni azt az eljárást, amely alapján a tagállamok használhatják ezt a lehetőséget, valamint azt a mechanizmust, amelyen keresztül biztosítani lehet, hogy az EMVA-hozzájárulás általános mértékét az egész programozási időszak alatt tiszteletben tartsák.
(4)
A helyi fejlesztési stratégiák végrehajtásának és különösen a helyi akciócsoportok működésének megkönnyítése érdekében, az 1698/2005/EK rendelet 62. cikkében meghatározottak szerint, a működési költségeikre előlegfizetést kell biztosítani.
(5)
Egy mezőgazdasági üzem részének vagy egészének egy természetgazdálkodási célú szervezetre történő átruházásából származó általános környezetvédelmi haszonra tekintettel, a tagállamok számára lehetővé kell tenni, hogy ne kötelezzék a kedvezményezettet visszatérítésre, amennyiben az adott szervezet nem vállalja magára a támogatás nyújtásának feltételét képező kötelezettségvállalást.
(6)
Az 1698/2005/EK rendelet 57. cikke a) pontjának megfelelően a természeti örökség fenntartásával, helyreállításával és korszerűsítésével, valamint a nagy természeti értékű területek fejlesztésével kapcsolatos beruházások műveleteinek végrehajtását elő kell segíteni. Következésképpen a tagállamok számára lehetővé kell tenni, hogy az állandó költségek és az elmaradt jövedelemmel kapcsolatos általános felvetések alapján rögzíthessék az ilyen műveletek esetében az előírt támogatás szintjét, az 1974/2006/EK rendelet 53. cikkében a hasonló műveletek vonatkozásában előírtak szerint.
(7)
Annak érdekében, hogy a tagállamok igénybe vehessék az 1698/2005/EK rendelet 70. cikkének (4b) bekezdésének rendelkezéseit, a 883/2006/EK bizottsági rendeletben (5) előírt, az EMVA-számlák keretében a közösségi hozzájárulás kiszámítására vonatkozó szabályokat ki kell igazítani.
(8)
Ezért az 1974/2006/EK és a 883/2006/EK rendeletet ennek megfelelően módosítani kell.
(9)
Annak érdekében, hogy a hatálybalépés időpontja tekintetében biztosítható legyen az összhang az e rendeletet kiegészítő 473/2009/EK rendelettel, indokolt előírni, hogy ez a rendelet 2009. január 1-jétől legyen alkalmazandó. Ez a visszamenőleges hatályú alkalmazás nem sértheti az érintett kedvezményezettek jogbiztonságának elvét.
(10)
Az e rendeletben előírt intézkedések összhangban vannak a vidékfejlesztési bizottság és a mezőgazdasági alapokkal foglalkozó bizottság véleményével,
ELFOGADTA EZT A RENDELETET:
1. cikk
Az 1974/2006/EK rendelet a következőképpen módosul:
1.
A 6. cikk (1) bekezdése a következőképpen módosul:
a)
a b) pont után a következő pont kerül beillesztésre:
„ba)
az 1698/2005/EK rendelet 70. cikke (4b) bekezdésének végrehajtásához kapcsolódó változások a finanszírozási tervben;”
b)
a c) pont helyébe a következő szöveg lép:
„c)
az e bekezdés a), b) és ba) pontjának hatálya alá nem tartozó egyéb változtatások.”
2.
A 8. cikk után a rendelet a következő cikkel egészül ki:
„8a. cikk
(1) Az 1698/2005/EK rendelet 70. cikke (4b) bekezdésének végrehajtásához kapcsolódóan változtatni kívánó tagállamok kötelesek a Bizottságot értesíteni a 2009-ben alkalmazandó, megemelt EMVA-hozzájárulást tartalmazó kiigazított finanszírozási tervről.
Az első albekezdésnek megfelelően bejelentett változások esetében az ennek a rendeletnek a 9. cikke szerinti eljárás alkalmazandó.
(2) Miután megkapta a 883/2006/EK bizottsági rendelet (6) 16. cikkének (2) bekezdésével összhangban legkésőbb 2010. január 31-ig benyújtandó, 2009-re vonatkozó utolsó kiadásigazoló nyilatkozatot, a Bizottság köteles kiszámítani az EMVA-hozzájárulás maximális mértékét, amely az 1698/2005/EK rendelet 70. cikkének (3) és (4) bekezdésében előírt EMVA-hozzájárulás felső határértékeinek betartása érdekében a programozási időszak fennmaradó részében alkalmazható. A részletekről és a számítás eredményéről 2010. február 15-ig tájékoztatni kell a tagállamokat.
(3) A tagállamok kötelesek 2010. március 15-ig benyújtani a Bizottságnak a programozási időszak fennmaradó részére vonatkozóan az EMVA-hozzájárulás új mértékét tartalmazó új finanszírozási tervet, amely megfelel a Bizottság által a (2) bekezdés alapján kiszámított maximális mértéknek.
Amennyiben valamely tagállam a fenti határidőig nem jelenti be új finanszírozási tervét vagy a bejelentett finanszírozási terv nem felel meg a Bizottság által kiszámított maximális mértéknek, automatikusan utóbbit alkalmazzák ennek a tagországnak a vidékfejlesztési programjára a 2010 első negyedévében a kifizető ügynökségnél felmerülő kiadások bejelentésétől a Bizottság által számított társfinanszírozási mértékkel összeegyeztethető, módosított finanszírozási terv benyújtásáig.
3.
A 38. cikk helyébe a következő szöveg lép:
„38. cikk
(1) A helyi akciócsoportoknak az 1698/2005/EK rendelet 63. cikkének c) pontjában említett működési költségei a helyi fejlesztési stratégiára fordított összes közkiadás 20 %-áig jogosultak közösségi támogatásra.
(2) A helyi akciócsoportok az illetékes kifizető ügynökségtől kérhetik előleg kifizetését, amennyiben ez a lehetőség a vidékfeljesztési programban szerepel. Az előleg összege nem haladhatja meg a működési költségekhez kapcsolódó állami támogatás 20 %-át és kifizetésének feltétele az előleg összegének 110 %-át kitevő bankgarancia vagy egy azzal egyenértékű biztosíték letétbe helyezése. A garanciát legkésőbb a helyi fejlesztési stratégia lezárásakor fel kell szabadítani.
Az 1975/2006/EK bizottsági rendelet (7) 26. cikke (5) bekezdésének rendelkezései nem alkalmazhatóak az első albekezdésben említett kifizetésekre.
4.
A 44. cikk (2) bekezdése a következő ponttal egészül ki:
„c)
ha a kedvezményezett környezetvédelmi céllal a mezőgazdasági üzem egészét vagy egy részét átruházza egy természetgazdálkodási célú szervezetre, amennyiben az átadás célja a földhasználat természetvédelmi célú, végleges átalakítása és ez a környezet számára jelentős haszonnal jár.”
5.
Az 53. cikk (1) bekezdése helyébe a következő szöveg lép:
„(1) Adott esetben az állandó költségek és az elmaradt jövedelemmel kapcsolatos általános feltevések alapján a tagállamok rögzíthetik az 1698/2005/EK rendelet 31., 37-41. és 43-49. cikkében előírt támogatás szintjét.
Az állami támogatásokra alkalmazandó eljárási és anyagi szabályok sérelme nélkül az első albekezdés az 1698/2005/EK rendelet 57. cikkében említett, a természeti örökség fenntartásával, helyreállításával és korszerűsítésével, valamint a nagy természeti értékű területek fejlesztésével kapcsolatos beruházásokra is vonatkozik.”
6.
A II. és a VII. melléklet e rendelet mellékletének megfelelően módosul.
2. cikk
A 883/2006/EK rendelet 17. cikkének (1) bekezdése a következő második albekezdéssel egészül ki:
„Az első albekezdéstől eltérően a tagállamok által 2009. április 1. és december 31. között kifizetett kiadásokra vonatkozóan a közösségi hozzájárulást a referencia-időszak utolsó napján érvényben lévő finanszírozási terv alapján kell kiszámítani.”
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2009. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. június 8-án.